(DOGV núm. 2814 de 26.08.1996) Ref. Base de dades 1642/1996\nData d'entrada en vigor: 27.08.1996\nNotes: La Llei de la Generalitat Valenciana 10/1994, de 19 de desembre, va crear l'esmentat Consell com a òrgan consultiu suprem del Govern Valencià i de la seua administració i, si s'escau, de les administracions locals radicades en el seu territori. Aquest Decret dictat d'acord amb la disposició final primera de l'esmentada llei regula: en el títol I les disposicions geenrals entre les quals destaquen els articles que estableixen que el Consell exerceix les seues funcions amb autonomia orgànica i funcional, no forma part de l'administració activa i precedeix a qualsevol altre òrgan consultiu autonòmic, substitueix al Consell d'Estat, llevat en els casos expressament reservats a aquest últim, vetla per les normes fonamnetals i el conjunt normatiu i els seus dictàmens no són vinculants, llevat que les lleis ho disposen. En el títol II es regula la composició del Consell, en el títol III el seu funcionament, i s'estableix que el Ple es reunirà periòdicament i sempre que el convoque el president. Les sessions seran públiques i s'adoptaran els acords per majoria i, en cas d'empat, decidirà el president amb el seu vot de qualitat. El Consell que tindrà quatre seccions permanents emetrà els seus dictàmens en el termini màxim d'un mes i, en cas d'urgència, en el màxim de deu dies. En el títol IV es regulen les competències del Consell i destaquen les disposicions que assenyalen que emetrà dictàmens en aquells assumptes que potestativament ho sol.liciten els esmentats òrgans indicats en l'article 9 de la seua llei i preceptivament en els que preveu l'article 10. Els assumptes objecte de dictamen pel Consell no podran remetre's a informe d'altre òrgan consultiu de la Generalitat Valenciana.\nDECRET 161/2005, de 4 de novembre, del Consell de la Generalitat, pel qual es reforma el Reglament del Consell Jurídic Consultiu de la Comunitat Valenciana. [2005/12247]\nDECRET 1/2016, de 15 de gener, del Consell, pel qual es modifica el Reglament del Consell Jurídic Consultiu de la Comunitat Valenciana, aprovat pel Decret 138/1996, de 16 de juliol, del Consell. [2016/225]\nLa Llei de la Generalitat Valenciana 10/1994, de 19 de desembre, va crear el Consell Jurídic Consultiu de la Comunitat Valenciana com a òrgan consultiu suprem del Govern Valencià i de la seua administració i, si s'escau, de les administracions locals radicades en aquest àmbit territorial, amb la finalitat de vetlar pel compliment de la Constitució, de l'Estatut d'Autonomia i de la resta de l'ordenament jurídic, com a garantia per a l'administració i per als ciutadans, i dotat d'independència i d'objectivitat.\nLa disposició final primera de l'esmentada Llei 10/1994 habilita el Govern Valencià per tal que, a proposta del Consell Jurídic Consultiu, aprove el reglament d'aquest òrgan consultiu.\nEl Consell Jurídic Consultiu, en la reunió del proppassat dia 9 de juliol de 1996, va acordar lliurar el text de l'esmentat reglament al Govern Valencià per a l'aprovació.\nEn conseqüència, a proposta del Consell Jurídic Consultiu i amb la deliberació prèvia del Govern Valencià en la reunió del dia 16 de juliol de 1996,\nAprovar el Reglament del Consell Jurídic Consultiu de la Comunitat Valenciana, contingut en l'annex d'aquest decret.\nValència, 16 de juliol de 1996\nReglament del Consell Jurídic Consultiu\nEl Consell Jurídic Consultiu és l'òrgan consultiu suprem del Govern Valencià i de la seua administració i, si s'escau, de les administracions locals radicades a la Comunitat Valenciana (article 1.1 llei).\nEl Consell Jurídic Consultiu té la seu a la ciutat de València.\nEl Consell Jurídic Consultiu exerceix les seues funcions amb autonomia orgànica i funcional, a fi de garantir-ne l'objectivitat i independència, la tutela de la legalitat i l'estat de dret.\nNo forma part de l'administració activa ni està integrat en cap de les conselleries o altres organismes o entitats de la comunitat autònoma; precedeix qualsevol altre òrgan consultiu autonòmic i substitueix, en els mateixos termes, el Consell d'Estat, tret d'aquells casos que expressament estiguen reservats a aquest darrer.\nEl Consell Jurídic Consultiu vetlarà per l'observança de la Constitució, l'Estatut d'Autonomia de la Comunitat Valenciana i la resta de l'ordenament jurídic, i fonamentarà els seus dictàmens en el seu conjunt normatiu.\nExcepcionalment, es valoraran aspectes d'oportunitat i conveniència, si així ho sol·licita expressament l'autoritat consultant (article 2.1 llei).\nEl president del Consell podrà posar de manifest a l'autoritat consultant la conveniència de dictaminar sobre l'oportunitat, i en aquest cas quedarà interromput el termini per a emetre dictamen.\nLa consulta al Consell Jurídic Consultiu serà preceptiva en els supòsits establerts en la llei i en altres normes del mateix rang, i facultativa en els altres casos.\nEls dictàmens del Consell Jurídic Consultiu no seran vinculants, tret que les lleis disposen el contrari (article 2.3 Llei).\nEls assumptes sobre els quals haja dictaminat el Consell Jurídic Consultiu no podran ser remesos a informe de cap altre òrgan de l'administració de la Generalitat Valenciana ni de cap altra administració, tret que la llei expressament ho establesca.\nLes disposicions i resolucions de l'administració sobre assumptes dictaminats pel Consell Jurídic Consultiu, expressaran si són adoptats d'acord amb el seu dictamen o se n'aparten. En el primer cas s'usarà la fórmula «Conforme amb el Consell Jurídic Consultiu»; en el segon, s'emprarà «Oït el Consell Jurídic Consultiu» (article 2.5 llei).\nQuan la disposició o resolució s'aparte del dictamen del Consell, però es conforme enterament d'acord amb algun vot particular, es podrà emprar la fórmula «Oït el Consell Jurídic Consultiu i d'acord amb el vot particular formulat pel president, conseller o consellers...».\nL'autoritat consultant comunicarà al Consell Jurídic Consultiu, en el termini dels quinze dies següents a l'adopció, les resolucions o disposicions generals aprovades seguidament a la consulta.\nEl secretari general comunicarà al conseller-ponent que haguera examinat l'assumpte, les resolucions o disposicions adoptades «Oït el Consell Jurídic Consultiu», per tal que elabore un informe escrit en què s'especifiquen les diferències de criteri entre el dictamen i la resolució o disposició. El conseller retrà compte del seu informe al Consell, el qual acordarà allò pertinent. L'informe esmentat serà remès a l'arxiu per a la seua incorporació a la còpia del dictamen corresponent.\nQuan en el despatx d'algun assumpte s'haja omès indegudament l'audiència al Consell, el seu president ho farà saber a qui corresponga i, en tot cas, al president de la Generalitat Valenciana, perquè aquest ho faça saber a l'autoritat corresponent.\nEl president, els consellers, el secretari general, els lletrats i tot el personal del Consell, estaran obligats a guardar secret sobre les propostes i els dictàmens mentre els expedients dels quals formen part no estiguen resolts, i sempre sobre les deliberacions hagudes i els vots emesos. Això no obsta la publicació de la Doctrina Legal del Consell Jurídic Consultiu en els termes previnguts en l'article 78 d'aquest reglament.\nEls membres del Consell tenen l'obligació d'inhibir-se del coneixement dels assumptes en què tinguen interès o que afecten persones físiques o jurídiques amb les quals estiguen o hagen estat units per vincles professionals o de parentiu.\nLa inhibició d'un conseller haurà de fer-se per escrit, dirigit al president, abans de la discussió de l'assumpte, o verbalment en donar-ne compte en la secció, comissió o ple, cosa que es reflectirà en l'acta.\nSi es plantejaren dubtes i discrepàncies sobre si ha d'inhibir-se o no algun conseller, decidirà el ple del Consell en la pròpia sessió o en una d'independent, anterior a la deliberació sobre l'assumpte, segons decidisca el president del Consell.\nEl Consell Jurídic Consultiu sotmetrà la seua gestió econòmica a la Sindicatura de Comptes de la Generalitat Valenciana.\nComposició del Consell Jurídic Consultiu\nEl Consell Jurídic Consultiu estarà constituït pel president i un nombre de quatre consellers. Estarà assistit per la Secretaria General, que actuarà amb veu però sense vot (article 3, primer paràgraf, llei).\nEl president i els altres membres del Govern Valencià podran assistir a les sessions del Consell per tal d'informar davant d'aquest quan ho consideren adient.\nEls membres del Consell Jurídic Consultiu seran nomenats per un període de cinc anys, i podran ser confirmats fins un màxim de tres períodes (article 3.2 llei).\nEl president, els consellers i el secretari general, abans de prendre possessió del seu càrrec, hauran de jurar o prometre fidelitat a la Constitució, a l'Estatut d'Autonomia de la Comunitat Valenciana i a les institucions de govern valencianes, davant del president de la Generalitat Valenciana, d'acord amb la fórmula següent: «Jure, o promet, per la meua consciència i honor que exerciré el càrrec de president (o de conseller, o de secretari general) del Consell Jurídic Consultiu de la Comunitat Valenciana, amb fidelitat a la Constitució, a l'Estatut d'Autonomia, a la resta de l'ordenament jurídic i a les institucions de govern valencianes, que guardaré secret de les deliberacions del Consell, i que actuaré en tot moment amb independència i objectivitat, per al millor servei al poble valencià».\nEls membres del Consell estaran sotmesos al règim d'incompatibilitats establert, amb caràcter general, per als alts càrrecs de l'administració, amb l'excepció de les activitats docents i investigadores.\nAlhora, seran incompatibles amb qualsevol mandat representatiu, càrrec polític o administratiu, i amb l'exercici de funcions directives d'un partit polític, sindicat o associació patronal (article 6.3 llei).\nEstaran obligats a presentar en la Secretaria General declaració jurada de no trobar-se incursos en causa d'incompatibilitat, i expressaran quines altres activitats pretenen compatibilitzar amb l'exercici de la seua funció al Consell, amb obligació de renovar aquesta declaració quan es produesquen alteracions de la situació existent.\nQuan un funcionari siga nomenat president, conseller o secretari general serà declarat, si s'escau, en situació de serveis especials.\nLes activitats de caràcter privat no subjectes a retribució seran compatibles si no afecten interessos susceptibles de dictamen preceptiu.\nEl president i els membres del Consell, durant el període del seu mandat, són inamovibles i sols podran cessar en la seua condició:\n5. Per pèrdua de la condició política valenciana.\nSi es produeix cap dels supòsits dels números 1, 2, 3, 4 i 5, la pèrdua de la condició de membre del Consell serà automàtica i comunicada al Govern Valencià, i aquest procedirà a cobrir la vacant de conformitat amb el que disposen els articles 4 o 6 de la llei.\nEl supòsit contemplat en l'apartat 6 serà valorat pel ple del Consell Jurídic Consultiu el qual, amb audiència prèvia a l'interessat, adoptarà acord per majoria absoluta i, una vegada comunicat al Govern Valencià, es procedirà com en els altres supòsits (article 7 llei).\nEls membres del Consell Jurídic Consultiu percebran les retribucions que es determinen en el seu pressupost, en la forma que acorde el ple, així com les indemnitzacions per despeses o ajudes addicionals que s'hi establesquen.\nCorrerà a càrrec del Consell l'abonament de les cotitzacions a la Seguretat Social i a les mutualitats que corresponga, d'aquells membres que, com a conseqüència de la seua dedicació, deixen de prestar el servei o d'exercir la professió que motivava la seua afiliació o pertinença a elles.\nEls membres del Consell i la resta del seu personal tindran els drets passius que corresponguen, d'acord amb la legislació vigent.\nEl president del Consell Jurídic Consultiu serà nomenat lliurement per decret del Govern Valencià, entre professionals i científics que s'hagen distingit en el camp del dret, amb més de deu anys d'exercici professional, o entre persones de prestigi reconegut per la seua experiència en assumptes d'Estat o autonòmics, i que tinguen la condició política de valencians (article 4, primer paràgraf, llei).\nEn casos de vacant, absència o malaltia, serà substituït pel vicepresident.\nTindrà el tractament d'honorable, que conservarà vitalíciament.\nCorrespondran al president, a més d'aquelles funcions no atribuïdes a altres òrgans del Consell, les següents:\na) Tenir la representació del Consell.\nb) Autoritzar amb la seua signatura els dictàmens emesos pel Consell, així com aquells escrits dirigits al president de la Generalitat Valenciana, als consellers i a la resta d'autoritats.\nc) Determinar l'ordre del dia, convocar i presidir les sessions del Consell.\nd) Elevar anualment al Govern Valencià una memòria de les activitats del Consell.\ne) Adoptar les mesures necessàries per al funcionament del Consell i interpretar aquest reglament.\nf) Aprovar motivadament, amb la deliberació prèvia del Ple, l'avantprojecte de pressupost del Consell, per a la seua remissió al conseller d'Economia i Hisenda, a fi que siga inclòs com una secció en els de la Generalitat Valenciana.\ng) Autoritzar la despesa, proposar i ordenar els pagaments com a conseqüència de l'execució del pressupost del Consell.\nh) Exercir, pel que fa al Consell, les funcions que la legislació d'hisenda de la Generalitat Valenciana atribueix als consellers en relació amb els seus departaments, i seran de la seua incumbència exclusiva les relatives a execució i liquidació del pressupost.\ni) Tenir la direcció de tots els serveis del Consell i assumir, respecte d'aquest, les atribucions pròpies dels consellers, d'acord amb la legislació vigent, tret de les que siguen inherents a la condició de membre del Govern Valencià.\nLes relacions del Consell Jurídic Consultiu amb l'Estat, les comunitats autònomes i d'altres ens públics es mantindran a través del president de la Generalitat Valenciana o conseller que corresponga, tret de les relacions amb el Consell d'Estat i amb els consells consultius autonòmics, que podran ser directes.\nCom a president de les sessions, i a més a més del que estableix l'article 5 de la llei, li correspon:\na) Obrir i cloure les sessions.\nb) Dirigir la deliberació i suspendre-la, i concedir o denegar la paraula a qui la demane.\nc) Proposar el despatx d'assumptes que no figuren en l'ordre del dia, i retirar els qui requeresquen major estudi.\nd) Decidir amb el seu vot de qualitat els empats.\nEn la direcció del Consell, a més de les assenyalades en l'article 5 de la llei, li correspon:\na) Encapçalar el Consell en els actes corporatius.\nb) Autoritzar amb la seua signatura tota comunicació oficial dirigida al Govern Valencià, els seus membres, les Corts Valencianes, altres institucions de la Generalitat Valenciana, el Consell d'Estat i consells consultius autonòmics.\nc) Constituir comissions i seccions en els termes previstos en aquest reglament.\nd) Rebre jurament o promesa, davant el president de la Generalitat Valenciana, dels consellers i del secretari general, en prendre possessió dels seus càrrecs.\ne) Concedir o denegar les audiències als directament interessats, segons el que disposa aquest reglament.\nf) Reclamar de l'autoritat consultant els antecedents i informes que estime necessaris, d'acord amb l'article 15.1 de la llei.\ng) Obtenir, directament o per conducte de l'autoritat consultant, els informes orals o escrits a què es refereix l'article 15.2 de la llei.\nh) Designar individualment, a petició del Govern Valencià, un lletrat per a l'exercici de comeses especials i participació en comissions d'estudi sobre qüestions de singular rellevància o interès públic, sempre que resulten adequades a la seua formació.\ni) Retre compte al Govern Valencià de les vacants que es produesquen en el Consell.\nCom a cap superior de personal, serveis i dependències del Consell, i a més a més del que estableix l'article 5 de la Llei, li correspon:\na) Convocar els processos selectius del personal del Consell.\nb) Aprovar, amb la deliberació prèvia del Ple, la relació dels llocs de treball al servei del Consell.\nc) Exercir les facultats sobre personal al servei del Consell, segons que disposa la Llei de la Funció Pública Valenciana i aquest reglament.\nd) Nomenar els funcionaris de lliure designació i el personal eventual i laboral amb els requisits establerts en les lleis.\nPer resolució de la Presidència, amb acord previ del ple, s'aprovarà l'estructura administrativa del Consell Jurídic Consultiu.\nEl conseller més antic o, si s'escau, el de més edat, ostentarà la vicepresidència del Consell.\nEl vicepresident exercirà les funcions pròpies del president en casos de vacant, absència o malaltia, a més de les que es deriven de la seua condició de conseller.\nAl vicepresident correspondran tots els honors i les distincions que incumbeixen al president, quan el substituesca.\nEls consellers seran nomenats per decret del Govern Valencià, entre professionals i científics que s'hagen distingit en el camp del dret, amb més de deu anys d'exercici professional, o entre persones de prestigi reconegut per la seua experiència en assumptes d'Estat o autonòmics, i que tinguen la condició política de valencians (article 6.1 llei).\nEn el cas de produir-se vacant durant la durada del mandat, el conseller designat ho serà pel temps que hi manque de mandat (article 6.4).\nEn casos d'absència, malaltia o vacant, els consellers seran substituïts pel conseller que designe el president.\nEls consellers tindran el tractament d'il·lustríssim, que conservaran vitalíciament, tret que siguen remoguts per incompliment de la seua funció, d'acord amb l'article 7.6 de la llei, o per incompatibilitat no acceptada per aquest.\nEls consellers tenen les funcions i obligacions següents:\na) Assistir, amb veu i vot, a les sessions del Consell, sempre que hagueren estat citats reglamentàriament, i hauran d'excusar-hi la seua assistència quan aquesta siga impossible.\nb) Discutir els dictàmens en el ple, proposant-ne la modificació, l'acceptació o la desestimació, així com proposar que siguen retirats o que queden sobre la mesa o que se n'amplien els antecedents.\nc) Formular vots particulars per escrit, quan discrepen del dictamen o de l'acord majoritari. Per a això, s'atendran al que disposa aquest reglament. En cas que no hagen assistit a la sessió en què s'haja debatut l'assumpte, no podran formular vot particular.\nAlhora, els correspon:\na) Presidir les comissions i seccions a què estiguen adscrits, dirigir-ne les deliberacions i autoritzar-ne les actes corresponents.\nb) Decidir sobre els projectes de dictamen de què donen compte els lletrats i, en cas de rebutjar-los, encomanar-ne la redacció a un altre lletrat que designe el president.\nEl president del Consell podrà designar individualment, amb dictamen favorable previ del ple, consellers per a l'exercici de comeses especials i participació en comissions d'estudi per a qüestions de singular rellevància o interès públic. En aquests casos, les seues opinions o informes no seran atribuïbles al Consell Jurídic Consultiu.\nEl secretari general, com a titular de la Secretaria General, serà nomenat pel Govern Valencià, a proposta del president del Consell Jurídic Consultiu.\nAquest nomenament serà publicat en el Diari Oficial de la Generalitat Valenciana.\nAl secretari general, se li donarà possessió del càrrec en reunió del ple i prestarà jurament o promesa en la forma prevista en aquest reglament. En la sessió corresponent actuarà de secretari interí el lletrat més antic en el Consell.\nEl secretari general serà substituït en cas de vacant, absència o malaltia pel lletrat que designe el president o, si hi manca, pel més antic en el Consell.\nEl secretari general tindrà el tractament d'il·lustríssim i percebrà les retribucions i assignacions que es consignen en el pressupost del Consell.\nEl secretari general despatxarà amb el president amb la periodicitat que aquest determine i, si escau, amb els consellers, sempre que ho demane la bona marxa dels assumptes del Consell.\nCorresponen al secretari general les funcions de secretari del ple, de cap directe de personal i del règim interior dels serveis i dependències del Consell, sense perjudici de la superior autoritat del president i de les atribucions del ple i dels consellers.\nCom a secretari del ple, li corresponen les funcions següents:\na) Preparar i cursar l'ordre del dia de les sessions del ple, i sotmetre'l a l'aprovació prèvia del president.\nb) Assistir amb veu però sense vot a les sessions del ple.\nc) Signar amb el president els dictàmens aprovats pel Consell i les modificacions que s'hi introduesquen.\nd) Expedir certificacions d'actes, acords, dictàmens i llurs còpies, amb el vistiplau del president.\ne) Estendre les certificacions d'assistència que s'escaiguen o li siguen sol·licitades.\nf) Dur el llibre d'actes del ple, foliat i visat pel president del Consell, així com la documentació d'actuacions que s'estime pertinent.\ng) Dur un registre de disposicions legislatives que afecten el Consell Jurídic Consultiu i de les resolucions recaigudes en els expedients sotmesos a la seua consulta.\nh) Elaborar anualment el projecte de memòria d'activitat del Consell.\ni) Controlar el registre d'entrada i d'eixida d'expedients.\nj) Distribuir els assumptes sotmesos a consulta entre els lletrats.\nk) Vigilar els serveis d'arxiu i biblioteca.\nCom a cap de personal, li corresponen les competències que, en general, tenen atribuïdes els secretaris generals i els directors generals de l'administració autonòmica respecte als seus departaments, tret d'aquelles que apareguen atribuïdes al president o als consellers, i els seus actes seran susceptibles de recurs administratiu ordinari davant el president, la resolució del qual esgotarà la via administrativa.\nEl secretari general ostentarà, alhora, la direcció dels lletrats del Consell.\nCorrespon al secretari general l'elaboració de l'avantprojecte de pressupost, degudament documentat, que serà aprovat pel president amb la deliberació prèvia del ple, per a la seua remissió a la Conselleria d'Economia i Hisenda, a fi d'integrar-se com una secció dins dels pressupostos generals de la Generalitat Valenciana.\nEls lletrats seran nomenats pel president del Consell, amb la superació prèvia de les proves de rigorosa selecció.\nCorresponen als lletrats les funcions següents:\na) Estudiar, preparar i redactar fonamentalment els projectes de dictàmens i informes que se'ls assigne, sobre els assumptes sotmesos a consulta del Consell.\nb) Informar puntualment el conseller o, si s'escau, els consellers designats, sobre els assumptes confiats al seu estudi, llegir la ponència redactada i fer ús de la paraula en les seccions o les comissions, amb la vènia del conseller ponent, les vegades que ho estime oportú o quan hi siga requerit.\nc) Assistir, quan hi siguen requerits, a les sessions del ple del Consell i fer ús de la paraula a petició de qualsevol conseller, amb la vènia del president i en els termes prevists en aquest reglament.\nd) Assistir tècnicament el Consell.\ne) Despatxar amb els consellers els assumptes que aquests estimen necessaris.\nEls lletrats no tenen despatx amb el públic, però podran oir, amb l'autorització del conseller ponent, les observacions o al·legacions que facen les persones interessades, sense fer cap manifestació relacionada amb el fons dels assumptes.\nEl president del Consell Jurídic Consultiu, a petició del Govern Valencià, podrà designar individualment un lletrat del Consell per a l'exercici de comeses especials o de participació en comissions d'estudi sobre les qüestions d'importància singular o d'interès públic, sempre que resulten adequades a la seua formació. En aquests casos, les seues opinions o informes no seran considerats atribuïbles al Consell.\nEls lletrats exerciran les seues funcions en règim de dedicació exclusiva, i resten subjectes a les incompatibilitats que corresponguen d'acord amb el que disposa la Llei de la Funció Pública Valenciana.\nEl president aprovarà l'estructura administrativa del Consell, tot i respectant les previsions contingudes en els articles següents.\nEl nombre de funcionaris i empleats del Consell Jurídic Consultiu serà fixat pel president en la relació de llocs de treball corresponent.\nAquestes places seran exercides per funcionaris o empleats que siguen seleccionats pel mateix Consell, d'acord amb el que disposa la Llei de la Funció Pública Valenciana.\nDe la Secretaria General dependran:\na) El Servei d'Afers Generals, Gestió Econòmica i Personal.\nb) El Servei de Coordinació i Documentació.\nEl personal d'administració serà distribuït pel secretari general segons les necessitats dels serveis.\nEmblema i medalles\nEl Consell Jurídic Consultiu tindrà com a emblema el que està annexat a aquest reglament i el seu lema és Secundum patriae supremas leges.\nEl president, els consellers, el secretari general i els lletrats vestiran la toga en els actes en què així ho determine el president.\nLes insígnies dels membres del Consell seran les següents:\na) La del president, collar amb medalla i placa daurades i bastó de comandament com a símbol d'autoritat.\nb) La dels consellers, medalla i placa daurades.\nc) La del secretari general, medalla i placa argentada.\nc) La dels lletrats, botó de solapa.\nLes medalles, les plaques i els botons duran l'emblema del Consell Jurídic Consultiu.\nTots els membres del Consell, funcionaris i empleats disposaran d'una tarja d'identitat, la qual, signada pel president, n'acreditarà la condició i ocupació.\nFuncionament del Consell Jurídic Consultiu\nEl ple es reunirà, periòdicament i sempre que siga convocat pel president, per a atendre els assumptes de la seua competència.\nLa convocatòria, que inclourà l'ordre del dia, serà cursada amb cinc dies d'antelació, com a mínim, excepció feta dels casos d'urgència en què el termini serà de quaranta-vuit hores, la qual serà feta pel secretari general del Consell en nom del president.\nEls membres del Consell estaran col·locats en els plens amb l'ordre següent: a la capçalera de la mesa presidencial, el president del Consell. A la seua dreta, el vicepresident; a l'esquerra, el secretari general. Tot seguit, els consellers per ordre d'antiguitat o per major edat. En el cas que hi assistira algun lletrat, informarà situat davant del president.\nSeran públiques les sessions en què es debata la memòria a elevar al Govern Valencià i aquelles sessions en les quals el president del Consell, amb motiu de la presa de possessió d'algun dels membres del Consell, o per tal de commemorar algun esdeveniment, així ho decidesca. La sessió no serà pública en la part de la lectura de l'acta de la sessió anterior, ni en la que es done compte d'algun expedient sotmès a consulta.\nLes deliberacions i els acords del Consell Jurídic Consultiu requeriran la presència del president o de qui el substituesca, de la meitat, com a mínim, dels conseller que l'integren, i del secretari general.\nEls acords seran adoptats per majoria de vots de les persones assistents. En cas d'empat, hi decidirà el vot de qualitat del president (article 13.2 llei).\nTret dels casos d'inhibició, el president i els consellers no podran abstenir-se en les votacions dels assumptes de competència del Consell.\nPer a la votació seguiran l'ordre invers al de col·locació dels consellers, d'esquerra a dreta, i el president votarà en últim lloc.\nEls consellers presents i, si s'escau, els lletrats, podran intervenir en el debat en els termes fixats pel president i serà respectat sempre el dret de rèplica per al·lusions.\nEl ple deliberarà sobre els assumptes inclosos en l'ordre del dia o que siguen proposats pel president, segons el que disposa l'article 22.c) d'aquest reglament.\nEls projectes de dictamen, objecte d'estudi en la sessió, seran repartits als membres del Consell conjuntament amb la convocatòria i, com a mínim, amb 72 hores d'antelació, tret que l'assumpte siga urgent o que el president estime que hi ha temps suficient per a l'estudi del projecte.\nSi es tracta d'un dictamen sobre un projecte de disposició general, s'adjuntarà la còpia del projecte de la norma en la versió immediatament anterior a la sol·licitud de la consulta. A més a més, seran incorporats a l'expedient tots els antecedents i els informes relatius al susdit projecte. En aquest supòsit, la documentació haurà d'estar en mans dels consellers amb una antelació mínima de quaranta-vuit hores.\nSi un projecte de dictamen és rebutjat, la ponència haurà d'elaborar-ne un de nou, llevat que el conseller ponent no acceptara la nova comesa; en aquest cas el president, oït el Ple, designarà una ponència especial.\nEl president i qualsevol conseller podran presentar un vot particular quan diferesquen del de la majoria, o anunciar-lo abans de cloure la sessió i, en aquest cas, l'hauran de lliurar al secretari general, per escrit i en el termini màxim de deu dies, tret que per raons del termini d'emissió del dictamen el president n'acurtés el termini. Els consellers que hagen votat en contra podran adherir-se al vot particular o redactar-ne el seu, sempre que s'hagen reservat aquest dret abans de cloure la sessió. En els assumptes complexos, el president, excepcionalment, podrà concedir una pròrroga del termini per a la presentació del vot o dels vots particulars.\nQualsevol conseller podrà demanar que un dictamen quede damunt la taula fins la pròxima sessió, però si es tracta d'un assumpte urgent o que haguera quedat damunt la taula en una altra sessió o quan hi haja problemes de termini per a lliurar el dictamen, el president podrà denegar la petició.\nEls dictàmens del ple seran remesos a l'autoritat consultant, signats pel president i pel secretari general i, al marge, s'indicarà els noms dels membres del Consell que assistiren a la deliberació i a la votació, fent esment de si han estat aprovats per unanimitat o per majoria i, si s'escau, si hi ha decidit el vot de qualitat del president.\nEls vots particulars acompanyaran el dictamen.\nEl president podrà acordar que l'acta de la reunió siga aprovada al final de la sessió.\nDe les seccions i les comissions\nEl Consell tindrà quatre seccions permanents, presidida cadascuna per un conseller i integrada per un o més lletrats, les comeses de les quals seran l'elaboració dels projectes de dictamen.\nEl president, feta la deliberació prèvia del ple, aprovarà les normes de repartiment dels assumptes entre les diverses seccions.\nPer acord del ple, podran formar-se comissions quan la naturalesa dels assumptes a dictaminar ho aconselle.\nLes comissions estaran integrades per dos o més consellers i presidides per la persona que designe el president. D'aquestes, en formaran part un o més lletrats i tindran les comeses encomanades pel president del Consell.\nEl president del Consell serà president nat de totes les seccions i comissions.\nDe les consultes al Consell\nEl Consell Jurídic Consultiu emetrà dictamen en tots aquells assumptes que li siguen sotmesos a consulta pel president de la Generalitat Valenciana, pel Govern Valencià o pels consellers competents (article 9 llei).\nQuan el Consell ho crega convenient, per tenir notícia d'alguna novetat que afecte l'interès comú de la Generalitat Valenciana en els seus béns o drets, s'adreçarà al president de la Generalitat Valenciana i donarà compte d'aquesta per tal que, si ho estima pertinent, sol·licite dictamen directament o mitjançant el conseller corresponent.\nLes Corts Valencianes podran sol·licitar dictamen per acord de la mesa, a través del seu president, en el cas previst en la disposició addicional segona de la Llei de Creació del Consell Jurídic Consultiu.\nEn els casos en què una llei establesca l'obligació de sol·licitar dictamen al Consell Jurídic Consultiu, les entitats locals hauran de fer-ho mitjançant el titular de la Conselleria de Presidència.\nEn els supòsits que el dictamen no siga preceptiu, l'entitat consultant haurà de raonar la petició que, en tot cas, haurà de ser valorada pel conseller de Presidència, el qual decidirà el que crega pertinent respecte a la remissió al Consell.\nEl Consell pot invitar a informar davant d'ell, per escrit o oralment, els organismes o les persones que tinguen competència tècnica notòria en les qüestions relacionades amb els assumptes sotmesos a consulta (article 15.2 llei).\nDels dictàmens del Consell\nEls dictàmens del Consell Jurídic Consultiu han de ser emesos en el termini màxim d'un mes des de la data de recepció de l'expedient (article 14.1 llei).\nQuan, en l'escrit de remissió dels expedients, s'hi faça constar la urgència del dictamen, el termini màxim de l'emissió del dictamen serà de deu dies (article 14.2 llei).\nAquest termini quedarà en suspens en el cas previst en l'article 15.1 de la llei i en els supòsits determinats en aquest reglament.\nEl termini per a dictaminar no serà interromput per raó de les vacances. Amb aquesta finalitat, el ple establirà el torns per a garantir el despatx normal dels expedients sotmesos a consulta.\nEn els dictàmens s'exposaran separadament els antecedents de fet, les consideracions de dret i la conclusió o les conclusions que, en els casos justificats, podran ser formulades de manera alternativa o condicional. Aquestes conclusions aniran sempre encapçalades per la frase: «El Consell Jurídic Consultiu de la Comunitat Valenciana és del parer...»\nLa forma en els dictàmens descrita en el paràgraf anterior no serà necessària quan la consulta sol·licitada tinga la finalitat que el Consell Jurídic Consultiu propose noves formes possibles d'actuació administrativa, l'elaboració o la reforma, sense actuacions prèvies, d'avantprojectes de disposicions generals, o quan les alternatives o les condicions possibles siguen múltiples.\nQuan el dictamen continga observacions i suggeriments d'entitat diversa s'establiran, sempre que siga possible, els que siguen considerats essencials als efectes que, si són atesos en la totalitat, la resolució que s'adopte puga seguir la fórmula «Conforme amb el Consell Jurídic Consultiu».\nEn els dictàmens, la importància distinta de les observacions fetes tindrà el reflex en els termes «observacions tingudes en compte» per a les que siguen essencials i «considerades» per a les no essencials.\nQuan el Consell estime la necessitat de prevenció, correcció disciplinària, incoació o esbrinament de responsabilitats dels empleats públics, ho farà constar mitjançant la fórmula «acordada», de forma separada del cos del dictamen, la qual no serà publicada, i en aquest cas es dictarà la resolució «conforme amb», o «oït» el Consell Jurídic Consultiu «i allò acordat», i després seran seguides les actuacions corresponents.\nEn els dictàmens sobre qualsevol avantprojecte o projecte de norma, el Consell podrà adjuntar al seu dictamen un text nou, en el qual figure íntegrament redactat el text que al seu parer s'ha d'aprovar.\nDe les altres decisions del Consell Jurídic Consultiu\nEl Consell Jurídic Consultiu podrà formular mocions, que seran elevades al Govern Valencià, a iniciativa del ple.\nLa finalitat d'aquestes mocions és fer les propostes que el Consell estime oportunes respecte de qualsevol assumpte que la pràctica i l'experiència de les seues funcions els suggeresca. Per a la seua elaboració, el president podrà constituir una comissió.\nAnualment, el Consell Jurídic Consultiu elevarà al Govern Valencià una memòria en la qual, amb el motiu d'exposar l'activitat del Consell en el període anterior, podrà recollir les observacions que sobre el funcionament dels serveis públics resulten dels assumptes consultats, i els suggeriments de disposicions generals i de les mesures a adoptar per al millor funcionament de l'administració.\nEl Consell publicarà, fent omissió de les dades concretes sobre la procedència i les característiques de les consultes, les compilacions de la doctrina legal establerta en els dictàmens i les altres decisions preses.\nCompetències del Consell Jurídic Consultiu\nEl Consell Jurídic Consultiu emetrà dictàmens en aquells assumptes que potestativament decidesquen sol·licitar els òrgans referits en l'article 9 de la Llei i, a més a més, preceptivament en els que determina l'article 10 de la Llei, en els termes fixats per aquest reglament.\nEn els casos en què una llei d'aplicació en l'àmbit de la Comunitat Valenciana establesca el caràcter preceptiu del dictamen del Consell d'Estat, s'entendrà, si no s'estableix una altra cosa o se'n dedueix, que la referència està feta al Consell Jurídic Consultiu de la Comunitat Valenciana.\nTret del cas de l'article 10.8.f) de la llei, no podrà obviar-se el caràcter preceptiu del dictamen del Consell Jurídic Consultiu pel fet d'haver-se sol·licitat al Consell d'Estat.\nEls assumptes sobre els quals haja dictaminat el Consell Jurídic Consultiu no podran ser remesos a informe de cap altre òrgan de l'administració de la Generalitat Valenciana (article 2.4 de la Llei).\nEl Consell Jurídic Consultiu publicarà periòdicament en el Diari Oficial de la Generalitat Valenciana la relació de les disposicions que tinguen preceptuada la seua audiència.\nEn relació amb la competència de l'article 10.5 de la Llei, sempre que es tracte de recursos a interposar o conflictes a plantejar per la Generalitat Valenciana, la sol·licitud de dictamen haurà de ser formulada amb caràcter previ a la interposició d'aquests recursos o al plantejament dels conflictes.\nEl tràmit de sol·licitud de dictamen preceptiu no serà considerat acomplert quan la decisió o la norma aprovada després del dictamen siga distinta de la sotmesa a consulta, tret que la variació siga d'escassa entitat o es derive de les observacions fetes pel dictamen emès.\nLa referència feta al dictamen preceptiu en l'article 10.8.e) de la llei, també és referible a qualsevol altre instrument d'ordenament urbanístic que tinga el mateix objecte.\nEn aplicació del que disposa l'article 10 de la Llei, el caràcter preceptiu del dictamen del Consell d'Estat, contingut en les lleis que afecten el funcionament de l'administració en l'àmbit de la Comunitat Valenciana, s'entendrà referit al dictamen del Consell Jurídic Consultiu a partir de l'entrada en vigor d'aquest decret, sense perjudici del que estableixen les disposicions transitòries segona i tercera.\nSón exceptuats d'allò previst pel paràgraf anterior els supòsits en els quals, per la naturalesa de l'assumpte a dictaminar, haja de continuar sent competent el Consell d'Estat.\nEls assumptes sobre els quals hagués informat el Consell d'Estat no podran ser sotmesos novament a dictamen del Consell Jurídic Consultiu de la Comunitat Valenciana.\nEls assumptes que s'hagen remès al Consell d'Estat, abans de la posada en funcionament efectiva del Consell Jurídic Consultiu i sobre els quals el Consell d'Estat encara no hagués dictaminat, podran ser sol·licitats en devolució per tal de ser sotmesos a la consulta del Consell Jurídic Consultiu de la Comunitat Valenciana.\nEl Consell Jurídic Consultiu començarà a exercir les seues funcions consultives quan dispose de mitjans personals i materials adequats. El ple del Consell ho acordarà i en publicarà la data.\nEl president del Consell Jurídic Consultiu desplegarà les previsions d'aquest reglament i, amb la deliberació prèvia del ple, n'aprovarà l'estructura orgànica.


Taller familiar de sushi - Mercat l'Estrella de Gràcia\nTALLER FAMILIAR DE SUSHI (SETMANA INTERNACIONAL DELS MERCATS 2018)\nEls tallers familiars que fem al mercat cada dia tenen més adeptes, és un temps en família en un entorn únic. Junts aprenen a cuinar i junts aprenen el valor de comprar a mercat com un aposta per preservar el petit comerç i per tant l’entorn més proper. Fa temps que ho diem: la cuina és un acte revolucionari que implica la tria d’aliments i la compra conscient. Som del parer que si es cuina més podrem allargar la vida del planeta o com a mínim evitar escurçar-la. Fem doncs la revolució plegats?\nEn motiu de la Setmana Internacional dels Mercats, i sota el lema de cada any ‘ESTIMA EL TEU MERCAT’, vam decidir organitzar un taller familiar de sushi 100% participatiu on cada participant, petit o gran, va poder aprendre les bases del sushi. Vam usar verdures i opcionalment es va oferir salmó fumat. El fet d’usar peix cru a qualsevol recepta implica us riscos que es poden evitar congelant-lo prèviament.\nAquí teniu la recepta bàsica, esperem que us agradi! La Rosa Mari en la va ensenyar pas a pas…\nL’ARRÒS PER A SUSHI:\nLa preparació és laboriosa però val la pena. El resultat ha de ser un arròs que permeti formar petites boles compactes.\n300 g arròs especial sushi\n350 ml. d’aigua. 1 tros (opcional) d’alga kombu.\n2 cullerades de la següent mescla:\n2 cullerades de vinagre d’arròs + 1 cullerada de sucre + ½ culleradeta de sal.\nRentar l’arròs sota un raig d’aigua freda fins que l’aigua surti neta, a continuació escórrer.\nBullir l’arròs amb l’aigua i l’alga kombu. Quan just arrenqui el bull retirem l’alga i la conservem seca per altres usos, abaixem el foc i deixem coure 10 minuts, no patiu si sentiu que crepita, és normal. Passats els 10 minuts apagar el foc i deixar reposar uns 15 minuts sense destapar.\nÉs molt important que una vegada retirada l’alga, no destapeu el cassó..\nPoseu l’arròs dins una safata i afegiu la mescla sobre l’arròs. Barregeu amb una espàtula de fusta, fent moviments ràpids i ventant amb un ventall per refredar-lo ràpidament. (a les barres de sushi usen ventiladors).\nBarregeu delicadament per tal de no trencar els grans d’arròs. L’arròs ha de tenir un aspecte brillant i estar a temperatura ambient quan s’hagi d’usar.\nNota: A vegades s’afegeix una mica de sake a l’aigua de cocció per donar sabor a l’arròs.\nMAKI DE SALMÓ, VERDURES I MANGO\n2 làmines d’alga nori ½ ració d’arròs per a sushi\nPasta wasabi 1 alvocat al punt\n1 cogombre 1 pastanaga\n50 gr. de salmó Salsa de soja japonesa\nCol·locar una alga sobre una estora (folrada amb paper film) amb el costat més brillant cap avall.\nAmb las mans humides agafem 1/4 part de l’arròs i l’estenem de manera que quedi aproximadament 1cm de espessor i deixant una vora d’1cm a l’extrem més proper a nosaltres.\nTallem el salmó, les verdures i l’alvocat a tires.\nEstenem un fil de pasta de wasabi sobre l’arròs (opcional) i tot seguit la resta d’ingredients.\nAleshores procedim a enrotllar, començant per la part que conté els ingredients. Humitegem la part de l’alga que queda al final per tal de poder segellar-la.\nTallem el rotllo en 6 parts iguals, sempre amb la junta cap a sota.\nServim amb salsa de soja, gingebre i pasta wasabi. Mengem amb els dits!\nEl proper taller familiar del cicle TUFASFOOD serà al juliol, dissabte 7 aprendrem a fer liquats estiuencs, i aprofitar-ne al polpa.\nMercat l'Estrella2018-06-04T13:27:03+01:0004/06/2018|Consells, Receptes|


Una persona atrapada i cues quilomètriques en un accident a l'AP-7\nDues persones atrapades i cues quilomètriques per un accident a l'AP-7\nL'autopista està tallada i ja hi ha cues de més de 6 quilòmetres\nper Redacció diumenge, 9 d’agost 2020 - 20:31h\nPer causes que encara s'estan investigant, un turisme i una furgoneta han col·lidit frontalment | Catalunya Diari\nUn accident entre el Vendrell i Banyeres del Penedès ha obligat a tallar l'AP-7 en sentit Barcelona. Segons el Servei Català de Trànsit, les primeres informacions apunten a una sortida de via d'un vehicle, mentre que els Bombers informaven en un primer moment que hi havia una persona atrapada a l'interior del cotxe, ara s'ha pogut saber que finalment han estat dues.\nDues persones han resultat ferides en estat greu, després que, segons el Servei Català de Trànsit, el vehicle xoqués amb la tanca de la carretera. Els dos ocupants han quedat atrapats a l'interior del cotxe i han hagut de ser rescatats pels Bombers. Posteriorment, tots dos han estat traslladats a l'Hospital de Bellvitge.\nL'accident ha estat a les 19.06 al pk 214 i ha obligat a tallar l'AP-7 en sentit nord. La incidència ja ha provocat cues de fins a 7 km. S'hi han desplaçat quatre dotacions dels Bombers, dues patrulles dels Mossos i quatre ambulàncies i l'helicòpter del SEM.\n4 km #cues a l'AP-7 entre el Vendrell i Banyeres del Penedès nord per un #accident\nAra hi ha 2 carrils tallats pic.twitter.com/uOWqzqihzS\n— Trànsit (@transit) August 9, 2020\nL'AP-7 està tallada ara en aquest punt, en sentit nord\nHi ha 6 km #cues entre el Vendrell i Banyeres del Penedès\nAP-7 de nou oberta a Banyeres del Penedès, sentit BCN\nResten 8 km #retencions\nDos ferits en un accident amb motos d'aigua en una platja de Roses\nUna persona ha resultat ferida greu i una altra ferida menys greu aquest diumenge en un accident nàutic amb motos d'aigua a la platja de la Almadrava a Roses, a la província de Girona.\nEl ferit greu ha ingressat a l'Hospital Doctor Trueta de Girona, mentre que el menys greu ha estat traslladat a l'Hospital de Figueres (Girona), ha informat el Sistema d'Emergències Mèdiques (Sem) en un tuit recollit per Europa Press. Fins a la platja de la Almadrava s'han desplaçat dues unitats terrestres del SEM i un helicòpter medicalitzat.\nÚltima hora: Perd la vida electrocutat al balcó de casa seva a BCN\nCondueix molt temeràriament, gairebé atropella els vianants i acaba en mans dels Mossos\nAP-7 Accident Baix Penedès


El passeig marítim d'Altafulla ha estat el lloc escollit enguany per Repsol per presentar les noves boies ecològiques amb les que es determinarà la zona reservada al bany en alguns municipis de la costa tarragonina.\nAmb els instal·lats avui, els biòtops repartits pel litoral tarragoní superaran el centenar d'unitats. A diferència de les boies convencionals, els biòtops es col·loquen de forma permanent i incorporen un sistema de boia intermèdia que no malmet el fons marí. Repsol col·labora des de l'any 2012 en el finançament del projecte en el marc del seu compromís amb els municipis propers a la seva activitat industrial.\nA l'acte de presentació han assistit l'alcalde d'Altafulla, Fèlix Alonso; el responsable de comunicació de Repsol a Tarragona, Josep Bertran; i el creador de les boies ecològiques, Miquel Rota.\nEn concret, el parc de biòtops d'Altafulla té una extensió de 200 metres quadrats i està ubicat a uns 5,5 metres de profunditat dins la zona de bany i a uns 200 metres de la costa. El municipi ha estrenat avui també, un plafó informatiu sobre l'abalisament ecològic, que estarà instal·lat al passeig marítim per tal que els visitants puguin conèixer l'existència i raó de ser dels biòtops.


Rugby Club Els Senglars: VII Torneig Ciutat d’Olot de Rugby XV.\nVII Torneig Ciutat d’Olot de Rugby XV.\nEls Senglars comencen aquest dissabte el primer torneig de la pretemporada i posaran a prova el seu estat físic dels jugadors fins ara. l'Expedició Senglars sortirà del pàrquing de Sorra de Torroella de Montgrí a les 13.30h., els jugadors que vagin directament a Olot es citen a les 14.30 al camp ja que el torneig arrenca a les 15.30h.\nPels "urbanistes" entre els senglars us deixem amb un link que indica on es troba el camp del Garrotxa Rugby Club (Pistes d'atletisme Municipal al barri Sant Roc), on farem el 3r temps (si és el mateix lloc de l'any passat) i un recorregut com accedir a ambdós lloc, tenint en compte que venim de l'autovia Olot-Figueres.\nLink: clicka aquí\nNo cal dir que esperem la màxima assistència possible per poder començar tenir una idea de la nostra alineació per aquesta temporada 2013-2014.


El nostre cos necessita colesterol pel seu bon funcionament, però si tenim massa colesterol a la sang, pot combinar-se amb altres substàncies i enganxar-se a les artèries, formant unes plaques que ens poden estrènyer les artèries i fins i tot bloquejar-les.\nLLEVAT D'ARRÒS VERMELL (Monascus purpureus): L'arròs de llevat vermell s'obté a partir de la fermentació de l'arròs amb el llevat Monascus purpureus; l'arròs de llevat vermell conté monacolines (Monacolina K), esterols, isoflavones i àcids grassos monoinsaturats.\nLes monacolines inhibeixen la síntesi hepàtica de colesterol gràcies a la seva acció inhibitòria de l'enzim implicat en la biosíntesi endògena del colesterol.\nEntre les seves indicacions terapèutiques trobem: reducció de nivells de colesterol i triglicèrids en casos d’hiperlipèmies lleus o moderades.\nDiversos assaigs clínics demostren valors beneficiosos en tractaments de hiperlipèmies: reducció de nivells de colesterol total, triglicèrids, colesterol LDL (colesterol dolent) i increment dels valors de colesterol HDL (colesterol bo).\nCom a possibles efectes secundaris podem trobar cefalees o trastorns gastrointestinals, encara que hem de destacar que en cap estudi s'han trobat els efectes indesitjables com dolors musculars, disminució del Coenzim Q10 o problemes hepàtics que ens poden produir les estatines (fàrmac contra el colesterol).\nCal tenir especial precaució amb pacients amb problemes renals o hepàtics i no han d'utilitzar suplements amb llevat d'arròs vermell els pacients tractats amb fàrmacs per al colesterol, ja que, les monacolines utilitzen el mateix mecanisme d'acció.\nCom ja vam comentar al Post anterior d'Hipertensió el Bulb d'All també posseeix acció arterioscleròtica, fem un repàs:\nBULB D'ALL (Allium sativum L.): Els preparats d'all estan indicats en el tractament i la prevenció de l'arteriosclerosi i de les seves conseqüències.\nEls principis ensofrats del bulb d'all disminueixen la síntesi de colesterol i triglicèrids inhibint el mateix enzim que en el cas del llevat d'arròs vermell.\nEl consum de preparats d'all, a dosis recomanades, és segur; s'utilitzarà amb precaució en cas d'hemorràgies, trombocitopènia i en pacients amb úlcera gàstrica, ja que l'all posseeix un efecte antiagregant plaquetari.\nEls preparats d'all poden interaccionar amb anticoagulants, com ara, la warfarina o l'acenocumarol, entre d'altres.\nNo recomanarem el seu ús conjuntament amb antiretrovirals, atès que poden patir modificacions plasmàtiques.\nFeliç setmana Nutrapp!!


Llom a la sal i a les herbes de Provença – Cuinejar\nLlom a la sal i a les herbes de Provença\nAmb aquesta calor, gairebé ni ve de gust cuinar. I a més, a la recta final abans de vacances, s’acumula tanta feina que no dono l’abast. Total: tinc el blog ben abandonat. Però les ocasions són les ocasions i ahir van venir a sopar a casa els meus amics Dome, Laura, Joan i Gemma. I em feia tanta il.lusió que va ser un bon incentiu per posar-me de nou a la cuina.\nDe primer vaig preparar uns farcellets d’alberginia, formatge de cabra i melmelada de tomàquet, pero de segon em vaig atrevir amb una recepta de fàcil i resultona, d’èxit assegurat.\n600 gr. de llom en un sol bloc.\nMig paquet d’Herbes de Provença: alfàbrega, romaní, farigola, sajolida i anet.\nUn kilo i mig de sal gruixuda\nUnes gotetes d’oli\nEn primer lloc, ens rentem be les mans i apliquem una finisima capa d’oli al troc de llom. A continuació, el fem rodar sobre les fines herbes que haurem posat sobre un paper de plata de manera que quedi completament arrebossat.\nA continuació el posem en una safata sobre un llit de sal i el cobrim completament de manera que la sal faci una crosta sobre el llom. Per acabar de fixar-la,\nhi podem afegir unes gotetes d’aigua\nEscalfem el forn a temperatura màxima i quan està ben calent hi posem la safata amb la sal i el llom. Ho coem una mitja hora per cada kilo de carn. Veurem com la sal queda dura formant una crosta\nApaguem el forn i el deixem refredar dins. Quan està fred, retirem la crosta de sal i el tallem a làmines ben fines amb un ganivet.\nEl podem servir acompanyat de molts tipus de salsa diferent. Jo l’he fet amb una refrescant salsa de iogurt i cogombre que hi ha anat la mar de be, però la podem fer de castanya, amb mostassa o fins i tot amb fruits vermells.\nPer la Banda sonora una canço dels Pet Shop Boys: Love is a Bourgeois Construct. -si, si, el que sentiu- que utilitzen la peça de Michael Nyman: Chasing Sheep Is Best Left to Shepherds, del The Draughtsman’s Contract. Molt enganxosa, de veritat\nFarcellet d’alberginia, formatge de cabra i melmelada de tomaquet


Afganistan.- Biden confirma que la retirada de les forces d'EUA acabarà el 31 d'agost\nPublicat 24/08/2021 18:59CET\nEL RUIZ/U.S. MARINE / ZUMA PRESS /\nJohnson explica que el G7 està intentant concretar un "full de ruta" sobre com relacionar-se amb els talibans\nEl president dels Estats Units, Joe Biden, ha confirmat aquest dimarts que la retirada de les forces nord-americanes de l'Afganistan acabarà el proper 31 d'agost malgrat les peticions internacionals per estendre el termini davant la impossibilitat de completar les tasques d'evacuació a la capital, Kabul, per a aquesta data.\n"El president Biden ha decidit, en consulta amb el seu equip de seguretat nacional, cenyir-se a la data límit del 31 d'agost per retirar les tropes de l'Afganistan", segons ha informat un alt responsable de l'Administració a la cadena nord-americana CNN.\n"Biden ha pres aquesta decisió conscient dels riscos que existeixen ara mateix sobre la seguretat" a Kabul, han afegit aquestes fonts, que de totes maneres han matisat que Biden ha demanat al Pentàgon "plans de contingència" per contemplar una possible pròrroga en el cas que els talibans no mostrin la seva cooperació amb les tasques d'evacuació.\nAixí l'hi ha fet saber Biden als líders del G7 durant la conferència virtual mantinguda aquest dimarts per tractar el procés d'evacuació; trobada en el qual ha participat el primer ministre del Regne Unit i president del G7, Boris Johnson, qui ha assumit la decisió de Biden.\nPrecisament el britànic havia estat un dels primers governs a demanar a EUA un ajornament de l'evacuació davant la impossibilitat de treure a temps als afganesos abans de la data límit.\nJohnson, no obstant això, ha descrit el 31 d'agost com el final d'una "fase inicial" d'evacuacions i ha exigit als talibans que donin garanties de pas segur a la població que vulgui abandonar el país "més enllà d'aquest dia", segons declaracions addicionals recollides per la cadena BBC després de la reunió.\nEn ella, les principals potències econòmiques del món han discutit un "enfocament conjunt" per fer front a l'evacuació, però també un "full de ruta" sobre possibles formes de mantenir el contacte amb els talibans, sempre que existeixi confirmació que el moviment respecta els Drets Humans i s'absté de fomentar el terrorisme internacional.\n"L'Afganistan no pot tornar a convertir-se en un caldo de cultiu del terror; l'Afganistan no pot convertir-se en un narcoestat; les nenes han de ser educades fins als 18 anys i així successivament. Aquestes són coses importants que valorem com a G7", ha indicat el primer ministre britànic.\n"Continuarem evacuant fins a l'últim moment que puguem", ha explicat de totes maneres Johnson, abans de mostrar-se confiat que el Regne Unit podrà treure a "milers de persones més de l'Afganistan" dins dels proper set dies encara que la caòtica situació a l'aeroport de la capital, Kabul, epicentre de les sortides, "no està millorant".\n"Ens hem trobat amb escenes esquinçadores pels quals intenten sortir", ha lamentat Johnson, qui ha confirmat que el Regne Unit ha evacuat a més de 9.000 persones des de la caiguda de Kabul a mans dels talibans, el passat 15 d'agost.\nEl ministre de Defensa del Regne Unit, Ben Wallace, ja havia assenyalat aquest dimarts que creia "improbable" que els Estats Units ampliés el termini límit inicial del 31 d'agost, tant per les recents declaracions recents de Biden sobre la seva insistència a l'hora de mantenir la data de retirada com per la negativa dels propis talibans a permetre una extensió de la permanència de les tropes.\nDe fet, els propis talibans ja van advertir el dilluns que hi hauria "conseqüències" si els països estrangers no completen la seva retirada del país per a aquesta data. Aquest mateix dimarts, un portaveu ha insistit que no cap ajornament algun i ha advertit que solament facilitaran l'evacuació de ciutadans estrangers.


Dates: 07 de Novembre - 09 de Novembre de 2018\nData límit: 01 de Novembre de 2018\nLa 4K-HDR SUMMIT és la principal trobada internacional de professionals de la indústria de la Ultra Alta Definició.\nDurant tres dies experts, empreses i assistents de més d'una vintena de països coneixeran l'estat de l'art de la Ultra Alta Definició i debatran sobre el futur de la producció i distribució de continguts en altes resolucions.\nEn cada edició, més de 20 països estan representats per empreses, professionals i assistents, que comparteixen necessitats i solucions amb els experts internacionals de 4K/UHD HDR (EBU, UHD ALLIANCE, UHD FORUM..), així com amb productors i enginyers. A més, les empreses líders duen a terme transmissions 4K HDR en directe per satèl·lit, TDT i HbbTV; i les principals marques 4K organitzen tallers i demostracions. Fins i tot les sessions són transmeses en directe a 4K HDR.\nCatalan Films & TV ha arribat a un acord amb la organització per tal de que les empreses catalanes es beneficiïn del 50% de desompte en l'acreditació.\nEl preu oficial son 726€ i el preu amb el descompte aplicat son 363€. Si us plau escribiu un email a Queralt Pons qpons@gencat.cat per sol·licitar el codi de descompte.\nAquí trobareu l'agenda d'activitats 2018 i un video resum de la pasada edició


ALEGO: LO PREMI ART JOVE A LES TERRES DE L' EBRE 2008 PER A LA RIBA-ROJANA ROSER GAY\nLO PREMI ART JOVE A LES TERRES DE L' EBRE 2008 PER A LA RIBA-ROJANA ROSER GAY\n" Zombie Paradise " de la riba-rojana Roser Gay\nPremi Art Jove a les Terres de l' Ebre 2008\nEl delegat del Govern a les Terres de l’Ebre, Lluís Salvadó, el director territorial de Cultura i Mitjans de Comunicació, F. Xavier Vega, i la coordinadora territorial de Joventut, Montse Perelló, acompanyats de l’alcalde, Ferran Bel i el representant de Caixa Tarragona, Gonzalo German, inauguraran demà dimarts , 16 de desembre, a la tarda l’exposició itinerant Art Jove a les Terres de l’Ebre 2008. L’exposició presenta les obres dels sis artistes participants d’aquesta quarta edició en què la guanyadora ha estat Roser Gay, de Riba-roja d’Ebre amb l’obra “Zombie Paradise”.\nSegons les paraules de l’autora, l’obra que es mostra a través del fotomontatge, és “un món on el temps ha perdut el seu ritme mecànic, fent mostrar com comunitats ancorades al passat gloriós deixen morir de fàstic els seus carrers i places”\nL’exposició, que és itinerant, romandrà oberta a la Sala Antoni Garcia de l’antic Escorxador de Tortosa fins al 4 de gener els divendres, dissabtes i diumenges, de 19 a 21h.\nArt Jove a les Terres de l’Ebre continuarà el seu camí en posteriors exposicions a Amposta, Flix i Gandesa fins al mes de març i a partir de l’abril, es podrà veure també a la Sala Elizalde de Barcelona.\nHe d' afegir, com a membre del jurat del Premi Art Jove a les Terres de l' Ebre 2008 , que em satisfà molt que una riberenca l' hagi guanyat en la edició d' enguany.\nTambé, des d' aquest bloc, vull donar la més cordial felicitació a Roser Gay, riba-rojana i ex-alumna meva d' Educació Visual i Plàstica a l' IES de FLIX .\nPublicat per 2teixidor a 20:49


BARRAQUES DE PEDRA SECA DE VACARISSES: 227 - Barraca del Secó (Puigventós)\nUbicació: Capçalera del torrent de la Font de la Pastora. S'hi pot accedir per la pista que des de la masia del Mimó puja al Pla del Fideuer, i després baixa cap a Olesa de Montserrat. Al vessant oriental de Puig Cendrós.\nCoordenades (Datum WGS 84 = ETRS 89): N 41º 34.551 E 001º 53.685\nComentaris: A cal Secó, una casa olesana del carrer del Calvari, aquí menaven una vinya i un olivar en contracte de parceria amb el propietari de Puigventós. Segons el Plano geométrico del término jurisdiccional de Vacarisas de l'any 1856, un tal Francesc Anclusas aquí conreava una peça de terra de 2 quarteres i 4 quartans, el conreu principal de la qual era la vinya i l'olivar. Poc temps després, segons l'Amillarament de 1861, el mateix Francesc Anclusas conreava aquesta peça de terra, propietat de Joaquim Llovet i Puigventós, que consistia en una vinya de 3ª categoria (1 Q), un olivar de 3ª categoria (4 q), erm de 1ª (1 Q) i roques. Una anotació posterior diu que aquesta finca passava a Francesc Morera; probablement el nou masover de la masia de Puigventós, que provenia de Sant Llorenç Savall; el mateix poble on residia el nou propietari des de 1872: Josep Valls Armengol. La gran majoria de rabassaires de la propietat de Puigventós d'aquest sector eren olesans; així que si volem saber el motiu o sobrenom d'aquest parcer, hem de recorrer al Registro General de fincas rústicas y urbanas de la villa de Olesa de 1848. El nom més semblant hi apareix és Francesc Clusas, que vivia a cal Secó, una casa d'un cos d'ample del carrer del Calvari. Per la proclisi entre l'article personal masculí en i el cognom Clusas pròpia del llenguatge oral col·loquial, sembla que l'agrimensor andalús Pedro Moreno Ramírez va escriure malament el cognom d'aquest parcer olesà al llistat de propietaris del Plano geométrico de 1856 abans esmentat. Així que, amb molta seguretat, es pot afirmar que els dos noms es refereixen a una mateixa persona.


À Punt - L'OMS desaconsella l'ús de l'antiviral remdesivir\nL'OMS desaconsella l'ús de l'antiviral remdesivir\nÚltimes notícies | 20/11/2020 10:13\nDosis del fàrmac Remdesivir que ha deixat de recomanar l'OMS.\nL'Organització Mundial de la Salut (OMS) ha desaconsellat l'ús de l'antiviral remdesivir en pacients hospitalitzats amb Covid-19, un dels principals tractaments contra la malaltia amb els quals s'ha experimentat enguany, ja que no s’han trobat evidències que faça millorar en els malalts.\nUn grup internacional d'experts de l'OMS ha conclòs que no hi ha proves que el fàrmac, produït per la farmacèutica nord-americana Gilead i que anteriorment es va usar en malalts d'ebola, reduïsca la mortalitat en els casos més greus de Covid-19 o disminuïsca la necessitat de ventilació.\nEls resultats, publicats en el British Medical Journal de l'Associació Mèdica Britànica, s'han obtingut després d'analitzar dades de quatre assajos amb 7.000 pacients hospitalitzats amb coronavirus. El fàrmac “no té efectes significatius en la mortalitat o en altres importants indicadors en els pacients, com ara la necessitat de ventilació mecànica o el temps de millora clínica”, remarquen els experts en l'informe.\nEls resultats, segons els mateixos experts, no indiquen que el remdesivir no tinga uns certs efectes positius per als pacients, però desaconsellen el seu ús per l'alt cost i els possibles danys a la salut posteriors d'un fàrmac que ha de subministrar-se per via intravenosa.\nTambé han matisat que secunden que els assajos clínics amb aquest fàrmac, alguns dels quals secundats amb suport de l'OMS, continuen en grups específics de pacients per a seguir acumulant proves sobre els seus efectes.\nL'OMS recomana des de fa mesos especialment l'ús de dexametasona, un corticoesteroide molt assequible en el mercat internacional, per al tractament de casos greus de Covid-19, ja que ha sigut el que ha oferit millors resultats fins hui.\nEl remdesivir és un dels fàrmacs que vab promocionar Donald Trump o el president brasiler Jair Bolsonaro. De fet, l'encara president dels Estats Units, assegurà que el fàrmac solucionaria la situació i va encomanar la compra a Gilead de tota la producció mundial del producte, en els mesos d'estiu.\nÀ Punt estrena un microespai divulgatiu que donarà consells diaris a conductors i vianants\nL'espai es diu 'Llum verda' i cada dia entre desembre i gener oferirà consells de seguretat viària.


Fabricants i proveïdors de peces estàndard de la Xina Standard - Companyia estàndard de forja de peces - Hengcheng\nClip d'alumini de seguretat\nFotos del producte: Descripció del producte: clip de seguretat: Alguns llocs anomenats clips, que en realitat es tradueixen de l'anglès, els clips des del seu punt de vista són gairebé iguals, però no és el mateix amb un connector ràpid. Segons la gent aquí, així ho... Contacte ara\nFotos del producte: Descripció del producte: Un conjunt de pinces inclou un parell de pinces, cargols i femelles material: estàndard de coure: EN14420-3 / DIN2817 Procés: cargol de forjat: DIN912 / EN ISO4762 (cargols hexagonals estàndard alemanys) Nous: DIN934 / EN... Contacte ara\nFotos del producte: Descripció del producte: clip de seguretat: alguns llocs el criden una pinça, en realitat es tradueix de l'anglès, del seu paper amb la pinça és gairebé el mateix, però amb el connector ràpid no és el mateix Així que aquí segons les persones solia... Contacte ara\nInterfície d'alumini alemany d'incendis [estàndard] estàndard alemany 【Manufacturing】 aliatge d'alumini forjat 【Material】 aliatge d'alumini [Característiques] ports mandibles unificats, connexió ràpida a la mateixa mida; Ús L'abast i els accessoris de... Contacte ara\nForja d'alta qualitat de forja d'alumini per forja en calent processament directe Material de brida categoria: alumini Realitzar el rang estàndard: estàndard nacional (GB), estàndard nord-americà (AISI / JIS), estàndard japonès (SUS), estàndard britànic (UNS), norma... Contacte ara\nBarcelona Connector forja\nEls connectors de tipus Barcelona es fabriquen d'acord amb la norma UNE-23400 per a ús contra incendis. Segons el material de fabricació, les seves aplicacions varien. Contacte ara\nCom una de les peces estàndard més importants de la Xina, forja fabricants i proveïdors, estem especialitzats en oferir peces estàndard per forjar els serveis de processament i mecanitzat, així com un servei personalitzat. Benvingut a contactar amb la nostra empresa per obtenir més informació.


La 30a edició del Forum ETSEIB s’anava a celebrar els dies 10, 11 i 12 de març de 2020. Tanmateix, un dia abans del començament de la fira, l’organització es veu obligada a cancel·lar l’esdeveniment a causa de la crisis sanitària del Covid-19.\nPassat els períodes de confinament, es decideix celebrar el Forum 2020 virtualment en la seva totalitat, deixant de banda els stands i mantenint els quatre tipus d’activitats: workshops, cafès col·loquis, conferències i entrevistes.\nEl format virtual va ser molt ben acollit pels estudiants (més de 1300 inscripcions per a les 34 activitats que s’oferien) i per les empreses, les quals es troben recollides per sectors a les imatges següents:\nSi estas acabant la carrera però encara vols seguir lligat a la universitat i formar part de grans projectes i en un entorn ple d’enginyers aquest és el teu sector!\nAquest sector es ideal si busques agafar experiencia i aprendre quines són les necessitats i inquietuts de les empreses d’avui en dia\nEn aquest sector podràs demostrar el teu talent en àmbits tècnics i dedicar-te a ser enginyer de la forma més pura i literal.\nAutomoció Tecnologia i Transport\nLa mobilitat és un dels aspectes més importants en la societat global actual, i formant part d’aquestes empreses tu també podràs aportar el teu granet de sorra!\nEmpreses imprescindibles per fer arribar productes de primera necessitat a la població\nSi vas dubtar entre indus i farmàcia o si et va agradar Química 2, aquestes empreses busquen gent com tu!\nOrganitzacions destinades a oferir les seves prestacions a altres empreses o persones i amb ganes de sumar gent als seus equips!


Conèixer el rendiment acadèmic dels fills a través d'Internet | Consumer\nLes plataformes de seguiment educatiu permeten als pares mantenir contacte directe amb els centres i accedir a les notes o una altra informació acadèmica dels seus fills\nData de publicació: Dissabte, 01 de Setembre de 2012\nAlgunes comunitats autònomes han habilitat plataformes en Internet perquè els pares es comuniquin de manera directa amb el professorat i coneguin l’evolució acadèmica dels seus fills. Gràcies a aquestes propostes, accedeixen a les notes, les faltes d’assistència o qualsevol altra incidència que ocorri durant el temps d’estudi. Per conèixer el funcionament d’aquestes plataformes i treure’ls el màxim partit, en aquest article s’explica què informació poden consultar els pares, com establir una comunicació directa entre pares i professors, els serveis de les plataformes per als alumnes, com accedir a la informació, així com un llistat de plataformes autonòmiques de seguiment educatiu.\nInformació que poden consultar els pares\nGràcies a Internet, les famílies tenen l’oportunitat de conèixer de primera mà i gairebé en temps real el rendiment acadèmic dels seus fills i les incidències que ocorrin al centre on estudien. A través de plataformes habilitades per a aquesta fi, el professorat i els col·legis publiquen informacions d’interès per als pares, com les notes, les dates d’exàmens i vacances, avisos relatius al centre i altres notificacions generals. Aquesta eina pretén facilitar als pares el seguiment educatiu dels seus fills i treballar de manera coordinada amb els centres per ajudar-los quan es detecti un problema. Les dades que es poden consultar són diversos i, sobretot, busquen millorar el rendiment dels estudiants.\nAvaluació i notes acadèmiques. És potser la informació més interessant per als pares, ja que accedeixen de primera mà a les notes acadèmiques dels fills. L’objectiu d’aquesta eina no és solament que coneguin els resultats obtinguts en els exàmens, sinó que, a partir de la qualificació obtinguda, els ajudin en cas de tenir qualsevol problema de rendiment.\nTasques escolars, exàmens, horari i calendari escolar. Totes les dades relacionades amb el curs es pengen en aquestes plataformes. Les dates, les tasques escolars que els alumnes han de lliurar, l’horari de les classes, els dies festius i el període de vacances, tot queda recollit al portal.\nFaltes d’assistència i de conducta. Ambdues es publiquen en aquest apartat especial, on els pares poden justificar les faltes d’assistència o els retards dels alumnes. Per a això, han de confirmar la seva identitat i, sempre que sigui possible, adjuntar la informació (arxius) que demostri la justificació. D’igual manera, poden avisar al tutor o professor de la futura absència de l’alumne i el motiu de la mateixa. Respecte a les faltes de conducta, és possible conèixer el comportament dels fills a l’aula i al centre, tant amb els professors com amb la resta de companys.\nIncidències. En aquest apartat es destaquen aspectes de la convivència escolar i la marxa de l’aula, així com episodis rellevants en els quals el fill estigui implicat i uns altres que afectin a la marxa de la classe. Les notificacions es comuniquen per correu electrònic.\nTutories. Els pares poden sol·licitar tutories, consultar les entrevistes programades amb els tutors i, en cas de no poder acudir a aquestes cites, anul·lar les tutories.\nNotícies del centre, circulars i avisos. S’informa als progenitors sobre les activitats del centre, l’ambient acadèmic o els canvis que es registrin. També es publiquen avisos relatius al funcionament del centre o que afectin a l’àmbit d’estudi dels alumnes. Els avisos poden partir del centre o del professor, que informi de manera general als pares i estudiants d’un mateix grup o curs.\nServei de subscripció. Per conèixer qualsevol incidència de manera més eficaç, així com per accedir a les novetats, els pares poden subscriure’s a un servei d’alerta o notificacions. D’aquesta manera, cada vegada que es produeixi una nova informació, els progenitors rebran un correu electrònic, o missatge de text al mòbil, o bé es gestionarà l’enviament setmanal d’un correu electrònic per comunicar l’ocorregut durant els últims set dies.\nServeis complementaris. En aquest apartat es consulten serveis que no es refereixen al rendiment acadèmic, però estan relacionats amb l’escolarització de l’alumne, com el transport escolar, el servei de menjador, els rebuts abonats o pendents de pagament.\nDades i historial acadèmic. En ocasions, és possible accedir a les qualificacions anteriors dels estudiants per conèixer la seva trajectòria acadèmica en els últims cursos i no solament en l’actual.\nComunicació directa entre pares i professors\nPares i professors mantenen una relació directa a través d’Internet, amb avisos instantanis davant qualsevol incidència\nAquestes plataformes agiliten la comunicació entre pares i professors. Els progenitors s’informen sobre les assignatures que cursen els seus fills i els professors que les imparteixen, amb els qui mantenen una relació directa a través d’Internet. En el cas de les plataformes andalusa i gallega, s’intercanvien missatges amb el professorat o l’adreça del centre.\nLa proposta de La Rioja es proposa agilitar la col·laboració entre pares, professors i alumnes, de manera que es porti un control de la trajectòria escolar i s’ajudi als alumnes a millorar els seus resultats acadèmics amb el suport de tots els agents implicats. Es pretén que aquests “tinguin al seu abast tota la informació dels grups als quals imparteixen classe per fer més fàcil el seu seguiment diari”. Es facilita la resolució de dubtes i, si escau, la informació és immediata. “Quan s’estableix una tasca o es fixa la data d’un control, en aquest mateix moment, els pares i mares disposen d’aquesta informació, sempre que ho desitgin, a través de correus i missatges d’informació en el mòbil”, explica.\nLa resta de propostes aconsegueixen també “un diàleg fluid i quotidià” entre professors i pares, que poden consultar qualsevol dubte als docents i a l’adreça del centre. És una comunicació “de forma àgil i senzilla”, mitjançant les noves tecnologies i les alternatives de contacte que ofereixen.\nServeis de les plataformes per als alumnes\nNo solament els pares treuen partit a aquestes plataformes, sinó que també els alumnes s’aprofiten dels avantatges d’Internet i de les dades que es publiquen. Els serveis als quals accedeixen són molt similars als dels seus pares, per la qual cosa poden seguir el seu propi progrés acadèmic, recorda la proposta de La Rioja.\nEn cas de faltar a classe, contacten amb el centre o amb els professors de manera directa i coneixen les tasques de l’endemà o properes convocatòries d’exàmens. També poden comptar amb una agenda personal, des de la qual gestionen el curs, o accedir a un tauló virtual d’anuncis, on es recullen les novetats del centre.\nja que la informació que es maneja en aquestes pataformas és privada, per accedir s’exigeixen uns requisits de seguretat. És necessari que tots els usuaris s’identifiquin amb el seu nom d’usuari i contrasenya. Així es garanteix la protecció de dades i cada persona o grup “accedeix a la informació que correspon, segons el perfil”.\nLa Comunitat de Madrid exigeix un certificat digital “vàlid i no revocat”, ja que el sistema “verifica la identitat dels pares i garanteix l’autenticitat” per assegurar un accés personalitzat a la informació específica de cadascun. En la majoria dels casos, abans que els pares o els alumnes accedeixin a aquests serveis, el centre ha d’activar-ho i donar el vistiplau a les peticions, mitjançant la concessió d’un usuari i contrasenya.\nQuant a la consulta de la informació, no és obligatòria, sinó que té caràcter voluntari. Una vegada que pares i alumnes està autoritzats a accedir al sistema, prenen la seva pròpia decisió sobre l’accés al mateix. Ells trien l’ús que faran d’aquesta via de consulta amb el centre. Quan es pretengui bloquejar l’accés d’un usuari, est haurà de sol·licitar-se per escrit i mitjançant la documentació que ho justifiqui.\nPlataformes autonòmiques de seguiment educatiu\nDiverses comunitats autònomes i alguns centres han creat els seus propis sistemes de seguiment educatiu. És el cas de les següents autonomies:\nAndalusia. PASSIN assegura la comunicació entre els pares, tutors, alumnes, càrrecs directius i professorat. Així es persegueix que tots ells mantinguin “un diàleg fluid i quotidià” i, especialment, es facilita la comunicació a els qui per motius personals, laborals o uns altres “no puguin dur-la a terme de la manera tradicional”.\nAstúries. Educastur, el portal de la Conselleria d’Educació i Universitats del Principat d’Astúries, facilita a les famílies la consulta de les notes acadèmiques dels fills en edat escolar. No obstant això, per accedir a aquesta informació, el centre ha d’oferir aquest servei i els pares han de donar-se d’alta en el Servei d’Atenció Ciutadana (SAC).\nCantàbria. Yedra és la plataforma habilitada “perquè tota la comunitat educativa realitzi tasques de gestió acadèmica i seguiment educatiu”. Està activa per a centres de Primària i Secundària i es dirigeix a pares, alumnes i professors.\nComunitat de Madrid. El Portal Escolar està habilitat per consultar les dades d’escolarització de l’alumne, avaluacions, assistència, incidències i historial acadèmic.\nGalícia. La seva iniciativa es plasma en espazoAbalar, un portal per a tota la comunitat educativa, que facilita una “comunicació directa i multicanal” entre tots els seus membres.\nExtremadura. Compta amb la Plataforma Educativa extremenya Rayuela, que des del passat curs 2011/2012 permet als pares de l’alumnat escolaritzat en centres privats concertats “un accés personalitzat i independent per al seguiment educatiu de cada fill”.\nLa Rioja. Racima és el canal de comunicació entre l’escola i la família. En ella, un espai específic denominat “Seguiment Educatiu” recull tots els serveis necessaris per atendre les demandes de la comunitat educativa.\nestudiants estudis hijos-ca padres-ca rendiment acadèmic rendiment escolar


Nou projecte de mobilitat sostenible a Martorell finançat amb fons europeus - Alcaldes\nInici NOTÍCIES AJUNTAMENTS Nou projecte de mobilitat sostenible a Martorell finançat amb fons europeus\nL’Ajuntament endega un nou projecte per millorar l’accessibilitat i mobilitat de Martorell amb la creació d’itineraris saludables segurs que connectaran el nucli urbà amb els polígons industrials. Martorell és un dels 38 municipis de Catalunya que ha aconseguit una de les subvencions procedents dels fons europeus Next Generation per import d’1 milió d’euros.\nEl Ministeri de Transports, Mobilitat i Agenda Urbana (MITMA) ha valorat positivament el projecte presentat per l’ajuntament emmarcat en l’estratègia municipal de mobilitat sostenible, i en concret aquesta actuació de connexió del nucli urbà amb els polígons industrials de Martorell.\nEl projecte pretén fomentar les maneres de transport no motoritzats al municipi, donant-los rellevància en la mobilitat urbana i incrementant les oportunitats per al vianant i les noves formes de mobilitat saludables, facilitant així l’accessibilitat dels treballadors dels polígons industrials de Martorell de la manera més racional i segura i amb el menor impacte ambiental i social possible.\nMartorell recentment s’ha integrat en la xarxa de “Ciutats 30”, per la qual cosa en la trama viària del nucli urbà ja s’ha limitat la velocitat de les vies a 30 km/h i es permet la coexistència en calçada de vehicles de motor, bicicletes i vehicles de mobilitat personal (VMP).\nEn les zones periurbanes i polígons industrials aquesta coexistència en calçada no és possible, per tant, és necessari impulsar actuacions com la que ara s’inicia basada en la reordenació de l’accés viari del trànsit rodat (cotxes, motos, etc.), del trànsit per als vianants i del de bicicletes.\nEn l’actualitat els accessos des del nucli urbà als polígons situats en la zona nord del terme municipal es realitzen únicament mitjançant vies periurbanes que en la seva gran majoria no disposen de voreres, per la qual cosa la mobilitat a peu és pràcticament inviable, mentre que la mobilitat amb bicicleta o VMP per la calçada suposa un gran perill per la tipologia i gran nombre de vehicles pesants que transiten per aquestes zones d’activitat industrial.\nMartorell destinarà aquest milió d’euros a aquestes actuacions de millora de la mobilitat dels polígons industrials del nord del municipi, amb el projecte de la reordenació de l’accés viari als polígons i la creació d’itineraris segurs, saludables i sostenibles d’accés al polígon Can Bros.\nTotes aquestes actuacions tenen l’objectiu de fomentar el canvi modal cap a mitjans de transport més sostenibles prioritzant la mobilitat activa, com la marxa a peu i la bicicleta.\nEs preveu que aquestes actuacions tinguin una durada de màxim 12 meses amb inici a l’estiu de 2022.\nEstratègia de Mobilitat Urbana Sostenible\nL’Ajuntament continua implementant així la seva estratègia de Mobilitat Urbana Sostenible, un projecte que pretén fomentar un nou model de mobilitat al municipi, basat en la mitigació del canvi climàtic i la transició ecològica.\nPer aconseguir-ho, s’estan aplicant diferents mesures a banda de Martorell Ciutat 30, com l’impuls de les rutes saludables, camins escolars segurs, i la implantació de punts de recàrrega elèctrica per als vehicles a tot el municipi. Altres accions inclouen potenciar i incentivar el transport públic urbà i interurbà i afavorir el traspàs modal cap a sistemes de transport no motoritzats, com el desplaçament a peu o en bicicleta tal com es pretén amb aquesta nova actuació als polígons industrials que serà possible gràcies als fons europeus.\nMartorell Ciutat 30\nArticle anterior3 de maig del 2022\nArticle següentLa nova rambla Pep Ventura de Martorell es transforma en un gran passeig que uneix barris


Salut recorda que les vetlles funeràries estan prohibides i que les cerimònies es posposen mentre duri l'estat d'alarma La República\nSalut recorda que les vetlles funeràries estan prohibides i que les cerimònies es posposen mentre duri l’estat d’alarma\nACN Barcelona.-El Departament de Salut ha recordat que les vetlles funeràries en tot tipus d’instal·lacions públiques o privades, així com també en els domicilis particulars, estan “prohibides” per la crisi […]\nACN Barcelona.-El Departament de Salut ha recordat que les vetlles funeràries en tot tipus d’instal·lacions públiques o privades, així com també en els domicilis particulars, estan “prohibides” per la crisi del coronavirus. A més, ha afegit que les cerimònies religioses o civils de comiat han quedat posposades també fins que acabi aquest estat. En paral·lel, Salut també subratlla que l’acompanyament del finat a la seva destinació final queda reduït a un màxim de tres familiars o propparents, a banda del membre de la confessió religiosa del finat, encarregat de dur a terme el ritus de comiat. Cal, a més, respectar la distància de seguretat d’un a dos metres entre els assistents.\nSalut indica que la destinació final del difunt pot ser l’enterrament o la incineració. Les famílies poden optar per qualsevol d’aquestes dues opcions, independentment de quina sigui la causa de la mort.Finalment recorda que els serveis funeraris tenen l’obligació de garantir els drets de la família a l’acompanyament del finat a la seva destinació final i l’opció sobre el seu destí final, bé sigui enterrament o incineració.


Responsabilitat Social Corporativa | Bizcabar Serveis Immobiliaris\nEl Premi Bizcabar s’impulsa per canalitzar recursos i donar suport a projectes destinats a millorar la situació de vulnerabilitat de col·lectius en risc d’exclusió social.\nLa Fundació Setba treballa amb la cultura com a vehícle d’integració social, organitzant exposicions i projectes artístics adreçats a col·lectius molt diversos.\nEls més importants són El Balcó de les Arts, un certamen de pintura per a persones amb discapacitat intel·lectual i del desenvolupament; Natura és Cultura, un respir artístic a la natura pensat per a persones que conviuen amb trastorns mentals; De l’ombra a la llum, un taller de fotografia i paraula per a dones que han patit violència de gènere i Traspassant murs, un projecte de pintura mural que s’ha dut a terme per primera vegada el 2018 a Can Llupià, un centre de justícia juvenil de Barcelona.\nMés info: www.fundaciosetba.org\nLa Fundació Setba organitza projectes i exposicions que tenen la cultura com a vehicle d'integració social.\nA més a més, Bizcabar col·labora amb diverses entitats del tercer sector, organitzant activitats o fent aportacions econòmiques als seus projectes.


A la residència i centre de dia Sant Salvador de Sant Cugat treballem un equip format per 23 persones. Un equip estable, ben cohesionat i que hem anat creixent com a professionals i com a persones des de que el nostre centre va obrir les seves portes a l’any 1990.\nSom afortunats de comptar amb un grup de voluntaris que ens dediquen el seu temps, treball i coneixements. Els considerem una part molt important del nostre equip.\nTots plegats configurem el staff d’una pel·lícula, on els nostres residents i usuaris del centre de dia són els protagonistes:\nComo a directora marco les línies d’intervenció i la filosofia del centre. El meu objectiu principal és donar la màxima qualitat de vida a les persones grans del centre de la mà de l’equip de professionals de Sant Salvador.\nEQUIP DE GEROCULTORS/RES COORDINADES PER LA MONTSE\nAcompanyem a les persones grans en el seu dia a dia, durant les 24 hores del dia, en funció de la seva dependència ajudant-es en allò que no poden fer per elles mateixes. Partim del respecte més absolut a la seva dignitat, desitjos i preferències.\nMoltes de nosaltres portem molts anys treballant a Sant Salvador on compartim històries de vida que ens fan créixer com a persones i com a professionals.\nCada dia cuinem posant el millor de nosaltres mateixes perquè les persones puguin gaudir del plaer del menjar. Coneixem els gustos i preferències de les persones grans i, tractem de tenir-ho en compte.\nTREBALLADOR SOCIAL - CARLES -\nFacilito i potencio la integració de la persona gran al centre, i treballo per integrar la família com a part del programa d’intervenció. La participació de la persona i de la família és fonamental per a garantir l’adaptació i el seu benestar a la residència o centre de dia.\nPlanifico i condueixo les activitats de tipus físic i psicomotriu amb l’objectiu de mantenir la seva autonomia, a partir de la realitat individual de cada persona. Treballar la mobilitat de les persones és un factor determinant en la seva qualitat de vida.\nOrganitzo totes les activitats d’animació sociocultural ordinàries i extraordinàries i ideo amb les persones grans la decoració del centre. Dissenyo la proposta de tallers i oci a partir de l’experiència i el perfil de les persones per a que tot allò que fem al centre siguin activitats “plenes de sentit” per elles. Treballo els projectes intergeneracionals amb les escoles de l’entorn.\nTothom pot associar les diferents etapes de la seva vida amb una música o melodia. Fem servir la música per “rescatar” vivències i experiències de la vida de cada persona i així contribuir a generar moments de benestar (més sobre musicoteràpia).\nVols saber més sobre qué és la Musicoteràpia\nPSICÒLEG - CARMELO -\nTreballo amb cada persona per tal de millorar l’autoestima i obtenir informació per facilitar les relacions de la persona amb la resta d’usuaris i de professionals del centre Sant Salvador.\nMETGE - DR. ESQUIROL -\nEscolto, valoro i tinc cura de la salut de cada persona amb l’objectiu de mantenir i vigilar la seva salut física i mental. Actuo com a metge de capçalera, a la vegada que estableixo un contacte continuo amb les famílies per a prendre decisions basades en la confiança i la seguretat.\nINFERMERA - EMILIA COSTA -\nMe n'encarrego de l’atenció sociosanitària de les persones, tinc cura de la seva medicació, dels seus tractaments i de les cures i atencions sanitàries que precisen sota la supervisió de la direcció mèdica.\nLES NETEJADORES I BUGADERIA\nContribuïm amb el nostre esforç a l’ordre i la neteja del centre tant als espais comuns com a les habitacions. Prenem especial atenció als estris personals, mimant cada detall i respectant la intimitat de la persona.\nEn conjunt formem una família de professionals que oferim a les persones, en funció del seu pla individualitzat d’atenció, una completa assistència social i sanitària en el seu dia a dia.


Un món nou - Editorial Fonoll\nInici/Joan Duch/Un món nou\nAl món nou tothom hi perd, malgrat que tots pensin que estan salvats. El paisatge del poemari, entre post-apocalíptic i fantàstic, força els personatges a plantejar-se les grans preguntes i a prendre les grans decisions. O tot o res. La vida s’esvaeix i amb ella tot el que ens fa ser: l’amor, el record, l’esperança... Un món nou és un poemari del gènere de la ciència ficció en tres actes, que discorren com a fil narratiu. La història queda oberta a la interpretació més enllà de condicionar els personatges. Com s’ha arribat a aquest escenari? Per què les naus estan suspeses al cel? Com així l’èxode pot esdevenir tant salvador com a condemnatori? El poemari ens ofereix un discurs entre el text i l’abstracció gràfica que va construint en la ment del lector la visió d’aquest nou món i el porten a fer-se les grans preguntes, potser ja massa tard, amb més força que mai, i es quan es busca en els records més petits l’enormitat de l’existència.\nCiutat de Mallorca, 1977. Dissenyador gràfic i il·lustrador. Començà a escriure sota l’asfalt d’un país verd i humit cap al dos mil nou. No sap ben bé per quin motiu, potser perquè el trajecte diari era llarg i no es veien paisatges per la finestra. Ha llegit poca poesia. L’únic vincle familiar amb el gènere són les gloses que el seu oncle Artur componia i recitava als aniversaris. Es considera muntanyenc. Reconeix qualsevol muntanya, vall o comellar a l’instant amb un altíssim percentatge d’encert. Escriu a llapis, en majúscules, en llibretes dina 5, amb llom. Aquest és el seu primer poemari publicat.\nAutora: Eduard Bagur\nPublicació: Febrer de 2022\nAl món nou tothom hi perd, malgrat que tots pensin que estan salvats. El paisatge del poemari, entre post-apocalíptic i fantàstic, força els personatges a plantejar-se les grans preguntes i a prendre les grans decisions. O tot o res. La vida s’esvaeix i amb ella tot el que ens fa ser: l’amor, el record, l’esperança…\nUn món nou és un poemari del gènere de la ciència ficció en tres actes, que discorren com a fil narratiu. La història queda oberta a la interpretació més enllà de condicionar els personatges. Com s’ha arribat a aquest escenari? Per què les naus estan suspeses al cel? Com així l’èxode pot esdevenir tant salvador com a condemnatori?\nEl poemari ens ofereix un discurs entre el text i l’abstracció gràfica que va construint en la ment del lector la visió d’aquest nou món i el porten a fer-se les grans preguntes, potser ja massa tard, amb més força que mai, i es quan es busca en els records més petits l’enormitat de l’existència.\nCiutat de Mallorca, 1977. Dissenyador gràfic i il·lustrador.\nComençà a escriure sota l’asfalt d’un país verd i humit cap al dos mil nou. No sap ben bé per quin motiu, potser perquè el trajecte diari era llarg i no es veien paisatges per la finestra. Ha llegit\nL’únic vincle familiar amb el gènere són les gloses que el seu oncle Artur componia i recitava als aniversaris. Es considera muntanyenc. Reconeix qualsevol muntanya, vall o comellar a l’instant amb un altíssim percentatge d’encert.\nEscriu a llapis, en majúscules, en llibretes dina 5, amb llom. Aquest és el seu primer poemari publicat.\nSigues el primer a opinar “Un món nou” Cancelar respuesta


Xoc vital contra el Sant Feliu – Club Natació Terrassa\nMar 15, 2019 Jaume Vidal General, Secció de Waterpolo\t0 comments prèvia cn sant feliu, waterpolo femení\nXoc vital del sènior femení de waterpolo contra el CN Sant Feliu\nEl sènior femení de waterpolo rebrà demà (16.00h) el CN Sant Feliu en partit corresponent a la catorzena jornada de la Lliga Premaat Divisió d’Honor. Després d’un tram de calendari molt exigent, el conjunt de Xavi Pérez, setè amb setze punts, encara un matx cabdal per guanyar posicions en la classificació, atès que l’equip del Baix Llobregat és sisè amb només dos punts més que les egarenques.\nEl tècnic local considera que el compromís de demà enceta un tram de cinc partits decisius, “no només perquè són els últims, sinó perquè tots ells són contra rivals de la nostra lliga”. Tot i això, Pérez entén que no és moment de mirar més enllà. “Ara mateix, la nostra única prioritat és vèncer el Sant Feliu. És absolutament clau, perquè pujaríem dos llocs a la taula, ja que el Rubí, que també suma divuit punts, s’enfronta al Sabadell, el líder”.\nL’entrenador egarenc s’espera un contrincant més dur que a la primera volta. “El Sant Feliu és un equip jove que ha evolucionat a mesura que ha avançat la temporada. És més perillós ara que fa uns mesos. I cal recordar que vam guanyar a la seva piscina per només dos gols, 9 a 11”.\nPérez qualifica l’equip que dirigeix Manolo Suárez com a “intens i ordenat” i remarca el seu potencial des de l’arc, en especial l’aportació anotadora de Marta Manchego, màxima golejadora de l’equip amb 22 dianes. “És la waterpolista a qui hem de vigilar, sense oblidar-nos de Mireia Bargalló i de Laura Roca”, explica el tècnic.\nVa tenir lloc diumenge al CN Barcelona.\nAbr 13, 2021 / 0 comments


Gordó assegura a l'Audiència Nacional que desconeixia el suposat finançament irregular a CDC | NacióDigital\nper NacióDigital , 13 de novembre de 2020 a les 15:25 |\nL'exconseller de Justícia i exgerent de CDC Germà Gordó ha assegurat aquest divendres després de declarar davant l'Audiència Nacional que ha pogut evidenciar que ell sempre ha actuat dins de la llei i que mai no va tenir constància d'un suposat blanqueig de donacions irregulars. Gordó ha declarat per videoconferència des de Barcelona com a investigat en la causa que investiga el suposat blanqueig del finançament irregular del partit a través de l'anomenada fórmula del 'pitufeo', que consistia en donar a alts càrrecs del partit diners en metàl·lic procedents de donacions d'empresaris a canvi que els polítics transferissin fons a la formació. L'exgerent ha contestat les preguntes de totes les parts.\nSegons fonts jurídiques, Gordó ha contradit força la versió de l'extresorer Daniel Osàcar, que fa unes setmanes va assegurar que Gordó va dissenyar aquest procediment i apuntava que Artur Mas segurament el coneixia. L'exgerent hauria emmarcat aquesta declaració d'Osàcar dins de la seva estratègia per obtenir algun tipus de benefici penitenciari per la condemna de presó en el 'cas Palau'.\nGordó ha explicat que ell gestionava més aviat les despeses del partit, i no pas els ingressos, que eren responsabilitat del tresorer. En aquest sentit, també ha dit que ell no estava per sobre d'Osàcar, sinó al mateix nivell, i que no es reunia cada dia amb Mas, sinó com a molt un cop a la setmana, i per parlar sobretot de temes polítics. De fet, ha recordat que els anys investigats, 2008-2010, Mas era el cap de l'oposició, i deixava molt de marge al gerent i al tresorer per gestionar les finances de la formació.\nSobre l'anomenat 'pitufeo', ha dit que ell desconeixia que s'hagués produït al partit, i que ell no va participar mai en cap campanya de donacions entre els alts càrrecs de CDC. També ha negat que donés a Osàcar cap llista d'alts càrrecs per demanar-los que fessin transferències bancàries al partit a canvi de rebre el mateix import en metàl·lic.\nEn la seva declaració davant del magistrat José de la Mata, Osàcar va dir que Gordó era qui li donava la llista d'alts càrrecs i els diners en metàl·lic. Entre els alts càrrecs investigats hi ha els exconsellers Felip Puig, Irene Rigau, Jordi Jané i Pere Macias, així com Carles Flamerich, Marc Guerrero, Víctor Vila, Jordi Moltó, Gloria Renom, Xavier Crespo, Montserrat Candini i Eduard Freixedes. Osàcar va assegurar Puig, Rigau, Macias, Flamerich i Xavier Trias no van acceptar el sistema, i per tant els exculparia. En canvi, l'extresorer va dir que Jané, Guerrero, Moltó, Renom, Crespo, Candini i Freixedes sí que van acceptar els diners en metàl·lic, que ell mateix els entregava. Si sobraven diners en metàl·lic, ell mateix els retornava a Gordó. El successor d'Osàcar, Andreu Viloca, va negar davant De la Mata aquest sistema.\nArtur Mas va nomenar Osàcar\nFa uns dies, l'expresident de la Generalitat i exsecretari general de CDC Artur Mas va manifestar en un document presentat a l'Audiència Nacional que ell va ser l'únic responsable de proposar i nomenar Daniel Osàcar com a tresorer del partit el 2005. En una acta de manifestació adjuntada per Gordó, Mas diu que els estatuts del partit indicaven que era el secretari general qui proposava el nom del gerent i del responsable de finances. A més, assegura que va ser una "decisió personal" d'ell en la qual Gordó no hi va participar.\nSegons el magistrat José de la Mata i el fiscal José Grinda, aquest sistema, les donacions en diner negre dels empresaris a CDC s'entregaven a alts càrrecs de la formació després que aquests fessin aportacions extraordinàries al partit d'uns 3.000 euros. Aquests donatius es van fer a finals del 2008, 2009 i 2010, i podrien haver superat en total els 100.000 euros.\nUna peça separada del 3%\nAquesta causa per blanqueig de capitals és una peça separada de l'anomenat 'cas 3%' i es va obrir a l'abril contra 12 exalts càrrecs de CDC per aquests donatius que després eren retornats en metàl·lic per blanquejar diner negre.\nPolítica, corrupció, 3%, Audiència Nacional, CDC, Germà Gordó, blanqueig de capitals